Robin Salo

Robin Christian Salo (s. 13. lokakuuta 1998 Espoo) on suomalainen jääkiekkopuolustaja, joka pelaa SHL-seura Malmö Redhawksissa.

 Ura 
 Seuraura 
Salo on Vaasan Sportin kasvatti. Hän oli kaudella 2012–2013 seuran C-nuorten tehokkain puolustaja sekä SM-sarjan runkosarjassa tehoilla 4+11=15 että SM-karsinnoissa tehoilla 4+4=8.

Helmikuussa 2015 Salo teki Sportin kanssa kaksivuotisen SM-liigasopimuksen. Kaudella 2014–2015 hän debytoi Sportin liigajoukkueessa. Salo pelasi ensimmäisen SM-liigaottelunsa vain 16-vuotiaana 26. helmikuuta 2015 Tapparaa vastaan. Hänet merkittiin Sportin kolmospuolustajapariin Mikko Pukan viereen. Salo sai ottelussa jääaikaa 16.52 minuuttia. Hän pelasi kauden 2014–2015 aikana neljä SM-liigaottelua. Suurimman osan kaudestaan Salo pelasi kuitenkin Sportin A-nuorissa, joiden tehokkain puolustaja hän oli tehoilla 10+16=26. Salo valittiin A-nuorten SM-liigan tammikuun 2016 kuukauden tulokaspelaajaksi.

Jokerit varasi Salon 76. pelaajana KHL:n varaustilaisuudessa 2015. Kaudella 2015–2016 Salo pelasi SM-liigassa 16 runkosarjaottelua ilman tehopisteitä. Hän pelasi kauden aikana miesten pelejä myös seitsemän ottelun verran Sportin yhteistyöjoukkue Kokkolan Hermeksessä, Mestiksessä. Salo pelasi suurimman osan kaudestaan Sportin A-nuorissa, joiden tehokkain puolustaja hän oli tehoilla 10+7=17. 

OHL-joukkue London Knights varasi Salon 116. pelaajana CHL:n varaustilaisuudessa 2016, mutta hän jatkoi kaudella 2016–2017 uraansa kuitenkin Sportissa. Salo teki liigauransa avausmaalin 18. lokakuuta 2016 vieraissa Kalevan Palloa vastaan. Hän teki Sportin 4–4-tasoitusmaalin ilman maalivahtia ajassa 59.59 ja Salon osuma tarkistettiin videonauhalta. Sport voitti ottelun lopulta jatkoajalla lukemin 4–5. 27. lokakuuta 2016 Salo taklasi polvella Ässien Jussi Makkosta. Salo sai tilanteesta kolmen ottelun pelikellon, ja Makkoselta jäi väliin 12 runkosarjaottelua. Joulukuun 2016 lopulla hän teki Sportin kanssa vuoden mittaisen jatkosopimuksen. Kausi 2016–2017 oli Salolle varsinainen tulokaskausi SM-liigassa ja hän teki 54 runkosarjaottelussa tehot 1+15=16, joilla Salo oli liigan tehokkain tulokaspuolustaja.

New York Islanders varasi Salon toisella kierroksella 46. pelaajana NHL:n varaustilaisuudessa 2017. Hän oli seuran kesän ykkösvaraus, sillä Islanders oli kaupannut ensimmäisen kierroksen varausvuoronsa Vegas Golden Knightsille. Kausi 2017–2018 osoittautui Salolle Sportissa kuitenkin melko haastavaksi ja hän teki 43 runkosarjaottelussa vain viisi syöttöpistettä. Kaudeksi 2018–2019 Salo siirtyi jatkamaan SM-liigauraansa kaksivuotisella sopimuksella Saimaan Pallon riveihin. Kaudella 2019–2020 hän oli tehoilla 8+13=21 joukkueen sisäisessä pistepörssissä neljäntenä ja tehokkain puolustaja. Salolla oli myös koko SM-liigan suurin keskimääräinen peliaika (23.28 minuuttia) ottelua kohden, kunnes helmikuussa 2020 SaiPa vuokrasi hänet loppukaudeksi Ruotsin SHL-liigan Örebro HK:hon, jonka kanssa Salo teki samalla kauden 2020–2021 kattavan sopimuksen.

Helmikuussa 2021 Salo teki kaksivuotisen NHL-tulokassopimuksen New York Islandersin kanssa. Samalla seura vahvisti hänen pelaavan Örebron SHL-joukkueessa lainalla kauden 2020–2021 loppuun. Salo oli tehoilla 6+24=30 joukkueen paras syöttäjä ja tehokkain puolustaja. Hän jakoi koko liigan puolustajien pistepörssin yhdeksännen sijan Linköping HC:n Jonas Junlandin kanssa.

Syksyn 2021 harjoitusleirin päätteeksi New York Islanders lähetti Salon AHL-joukkue Bridgeport Islandersin vahvuuteen. Marraskuussa Islanders kutsui hänet NHL-vahvuuteensa, kun Ryan Pulock loukkaantui. Salo teki NHL-debyyttinsä 20. marraskuuta 2021 Calgary Flamesia vastaan. Hän pelasi Zdeno Cháran puolustajaparina. Salo sai ottelussa jääaikaa 21.42 minuuttia, mikä oli eniten koko joukkueesta. Hänelle merkittiin Islandersin 2–5-tappioon päättyneessä ottelussa tasakentällisin teholukema –2. Salo myös blokkasi neljä laukausta, mikä oli ottelussa eniten. NHL-uransa avausmaalin hän teki 18. tammikuuta 2022 vieraissa Philadelphia Flyersia vastaan. Salo valittiin ottelun kolmostähdeksi.

Kaudeksi 2024–2025 Salo siirtyi kaksivuotisella sopimuksella Ruotsin SHL-liigassa pelaavan Malmö Redhawksin joukkueeseen.

 Maajoukkueura 

Salo pelasi alle 20-vuotiaiden MM-kilpailuissa vuonna 2018. Hän putosi viimeisten joukossa Suomen MM-leiriryhmästä vuoden 2016 turnaukseen, kuten myös vuoden 2017 turnaukseen.

Salo pelasi myös alle 18-vuotiaiden MM-kilpailuissa vuosina 2015 ja 2016, joista jälkimmäinen turnaus päättyi maailmanmestaruuteen ja ensimmäinen hopeaan. Salo toimi vuoden 2016 turnauksessa Suomen varakapteenina. Hän pelasi myös alle 18-vuotiaiden Ivan Hlinkan muistoturnauksessa vuonna 2015. Salo pelasi myös World U-17 Hockey Challengessa syksyllä 2014. Yhteensä hän on pelannut 31 nuorten ja 33 poikien maaottelua.

Suomen A-maajoukkueessa Salo on pelannut kahdeksan ottelua tehden yhden syöttöpisteen.Tilanne 14.2.2021 Hänet valittiin joukkueeseen ensimmäisen kerran vuoden 2020 Beijer Hockey Gamesiin, kun Salo korvasi loukkaantuneen Valtteri Kemiläisen. Hän teki A-maajoukkuedebyyttinsä turnauksen toisessa ottelussa 8. helmikuuta 2020 Tukholman Globenissa Tšekkiä vastaan. Salo merkittiin Suomen kakkospuolustajapariin toisen debytantin, Oskari Mannisen viereen. Hän keräsi ottelussa yhden syöttöpisteen oltuaan kakkossyöttäjänä Jere Karjalaisen tekemään maaliin.

 Pelityyli 
Kiekkoareena -verkkolehden toimittaja Miika Arposen mukaan Salo on vahva kamppailija ja hyvä lukemaan peliä. Arposen mukaan hänellä on hyvä kuntopohja, jonka ansiosta Salo kykenee pelaamaan suuria jääaikoja. Arposen mukaan hänen luistelunsa on kuitenkin melko kankeaa ja nopeat suunnanmuutokset tuovat ongelmia Salon peliin. Hän myös ajoittain hyökkää hieman yli-innokkaasti.

 Muuta 
Salon isä Robert pelasi omalla urallaan puolustajana yli 300 SM-liigaottelua Kiekko-Espoossa/Espoo Bluesissa.

 Tilastot 
 2014–2015  Sport  A-SM  45  10  16  26  32  –  –  –  –  –  U18  7  0  0  0  0   Sport  SM-liiga  4  0  0  0  0  –  –  –  –  –  2015–2016  Sport  A-SM  27  10  7  17  8  –  –  –  –  –  U18  7  1  0  1  0   Sport  SM-liiga  16  0  0  0  0  –  –  –  –  –   Hermes  Mestis  7  1  0  1  18  –  –  –  –  – 2016–2017  Sport  SM-liiga  54  1  15  16  14  –  –  –  –  –  2017–2018  Sport  SM-liiga  43  0  5  5  14  –  –  –  –  –  JMM  5  0  0  0  0   Hermes  Mestis  2  0  0  0  2  –  –  –  –  – 2018–2019  SaiPa  SM-liiga  57  4  12  16  20  3  2  0  2  0 2019–2020  SaiPa  SM-liiga  46  8  13  21  14  –  –  –  –  –   Örebro HK  SHL  12  1  5  6  2  –  –  –  –  – 2020–2021  Örebro HK  SHL  51  6  24  30  16  9  0  4  4  0 2021–2022  Bridgeport Islanders  AHL  40  4  16  20  8  6  1  1  2  2   New York Islanders  NHL  21  1  4  5  4  –  –  –  –  – 2022–2023  Bridgeport Islanders  AHL  38  0  14  14  26  –  –  –  –  –   New York Islanders  NHL  11  2  2  4  4  –  –  –  –  – 2023–2024  Bridgeport Islanders  AHL  68  5  19  24  22  –  –  –  –  – 2024–2025  Malmö Redhawks  SHL  52  5  21  26  10  8  1  3  4  0  MM  5  0  2  2  0 2 kautta  yhteensä  NHL  32  3  6  9  8  –  –  –  –  – 6 kautta  yhteensä  SM-liiga  220  13  45  58  62  3  2  0  2  0 3 kautta  yhteensä  SHL  115  12  50  62  28  17  1  7  8  0 3 kautta  yhteensä  AHL  146  9  49  58  56  6  1  1  2  2

 Lähteet 

 Viitteet 

Luokka:Suomalaiset jääkiekkoilijat
Luokka:New York Islandersin varaamat pelaajat
Luokka:Vuonna 1998 syntyneet
Luokka:Elävät henkilöt